তথ্যবিবরণী                                                                                                   নম্বর : ৮৭০

**লিবিয়ার বন্যা দুর্গত মানুষের জন্য ওষুধ ও শুকনো**

**খাবারসহ ত্রাণসামগ্রী পাঠাচ্ছে বাংলাদেশ সরকার**

ঢাকা, ২৮ ভাদ্র (১২ সেপ্টেম্বর) :

ঘূর্ণিঝড় ড্যানিয়েল ও বন্যার তাণ্ডবে ভয়াবহভাবে ক্ষতিগ্রস্ত উত্তর আফ্রিকার দেশ লিবিয়ার পূর্বাঞ্চলের জনগণের জন্য বিশ্ব দরবারের প্রতি লিবিয়ার রাষ্ট্রপতির আবেদনের পরিপ্রেক্ষিতে প্রধানমন্ত্রীর নির্দেশে বাংলাদেশ সরকারের পক্ষ হতে মানবিক সহায়তা হিসেবে দ্রুততার সাথে ত্রাণসামগ্রী প্রেরণের জন্য পদক্ষেপ নেওয়া হয়েছে। ঝড়ের আঘাতে এবং সৃষ্ট বন্যায় ৫ হাজার জনেরও বেশি মানুষ নিহত হওয়ার আশঙ্কা করা হচ্ছে। এছাড়া আরো হাজার হাজার মানুষ নিখোঁজ রয়েছে।

পররাষ্ট্র মন্ত্রণালয়ের উদ্যোগে ত্রাণসামগ্রী নিয়ে বাংলাদেশের সি-১৩০ এয়ারক্রাফট আগামী যথাশীঘ্র ঢাকা থেকে যাত্রা করবে বলে আশা করা যাচ্ছে। ত্রাণসামগ্রীর মধ্যে বিভিন্ন ধরনের ওষুধ, শুকনো খাবার ও অন্যান্য প্রয়োজনীয় সামগ্রী প্রেরণ করা হবে। বন্ধুপ্রতিম দেশ হিসেবে বাংলাদেশ প্রলয়ঙ্করী ঘূর্ণিঝড়ে ক্ষতিগ্রস্ত লিবিয়ার পূর্বাঞ্চলের দুর্গত জনগণের জন্য এই সহযোগিতার হাত বাড়িয়ে দিয়েছে। লিবিয়ার তাবরুক এয়ারপোর্টে লিবিয়া সরকারের স্থানীয় সরকার মন্ত্রী বাংলাদেশ সরকার কর্তৃক প্রেরিত ত্রাণসমূহ গ্রহণ করবেন বলে আশা করা যাচ্ছে। বাংলাদেশ একটি মানবিক রাষ্ট্র হিসেবে বিশ্বের বিভিন্ন প্রান্তে প্রাকৃতিক দুর্যোগে ক্ষতিগ্রস্ত মানুষের জন্য প্রতিনিয়ত ত্রাণ সহায়তা প্রদান করে আসছে।

#

মোহসিন/মোশারফ/সেলিম/২০২৩/২২৩০ ঘণ্টা

তথ্যবিবরণী                                                                   নম্বর : ৮৬৯

টেলিভিশনে স্ক্রল আকারে প্রচারের জন্য

**সকল ইলেক্ট্রনিক মিডিয়া**

ঢাকা, ২৮ ভাদ্র (১২ সেপ্টেম্বর) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

“লিবিয়ার বন্যা দুর্গত মানুষের জন্য ওষুধ ও শুকনো খাবারসহ ত্রাণসামগ্রী পাঠাচ্ছে বাংলাদেশ সরকার : পররাষ্ট্র মন্ত্রী ড. এ. কে. আব্দুল মোমেন।”

#

মোহসিন/এনায়েত/মোশারফ/সেলিম/২০২৩/২১১০ ঘণ্টা

তথ্যবিবরণী                                                                                             নম্বর : ৮৬৮

**প্রধান বিচারপতি হিসেবে নিয়োগ পেয়েছেন ওবায়দুল হাসান**

ঢাকা, ২৮ ভাদ্র (১২ সেপ্টেম্বর) :

দেশের প্রধান বিচারপতি হিসেবে নিয়োগ পেয়েছেন আপিল বিভাগের বিচারপতি ওবায়দুল হাসান।

আজ আইন, বিচার ও সংসদ বিষয়ক মন্ত্রণালয়ের আইন ও বিচার বিভাগের সচিব মোঃ গোলাম সারওয়ারের স্বাক্ষর করা এক প্রজ্ঞাপনে বলা হয়েছে: ‘গণপ্রজাতন্ত্রী বাংলাদেশের সংবিধানের ৯৫(১) অনুচ্ছেদে প্রদত্ত ক্ষমতাবলে রাষ্ট্রপতি বাংলাদেশ সুপ্রিম কোর্টের আপিল বিভাগের বিচারক বিচারপতি ওবায়দুল হাসানকে বাংলাদেশের প্রধান বিচারপতি হিসেবে নিয়োগ করেছেন।

এই নিয়োগ শপথ গ্রহণের তারিখ হইতে কার্যকর হইবে।’

#

রেজাউল/এনায়েত/মোশারফ/রফিকুল/সেলিম/২০২৩/২০৪০ ঘণ্টা

তথ্যবিবরণী                                                                                             নম্বর : ৮৬৭

**স্মার্ট বাংলাদেশ গঠনে শিক্ষার্থীদের প্রস্তুত হতে হবে**

 **-- সমাজকল্যাণ মন্ত্রী**

ঢাকা, ২৮ ভাদ্র (১২ সেপ্টেম্বর) :

সমাজকল্যাণ মন্ত্রী নুরুজ্জামান আহমেদ বলেছেন, প্রধানমন্ত্রী শেখ হাসিনার নেতৃত্বে বাংলাদেশ ডিজিটাল হয়েছে। ২০৪১ সালের মধ্যে আমরা স্মার্ট দেশে পরিণত হবো। স্মার্ট বাংলাদেশ গঠনে শিক্ষার্থীদের প্রস্তুত হতে হবে।

মন্ত্রী আজ ঢাকা বিশ্ববিদ্যালয়ের আরসি মজুমদার লেকচার থিয়েটার ভবন মিলনায়তনে ঢাকা ইউনিভার্সিটি স্টুডেন্ট এসোসিয়েশন অভ্‌ চুয়াডাঙ্গা (ডুসাক) এর উদ্যোগে মেধাবী ছাত্রদের বৃত্তি প্রদান অনুষ্ঠানে প্রধান অতিথি হিসেবে বক্তৃতাকালে এসব কথা বলেন। সংগঠনটির সভাপতি মোঃ সাইফুল ইসলাম অনুষ্ঠানে সভাপতিত্ব করেন।

মন্ত্রী বলেন, শিক্ষার্থীদেরকে দেশের প্রকৃত ইতিহাস পড়তে হবে। সত্যকে অস্বীকার করে কল্যাণ হয় না। বঙ্গবন্ধু ও বাংলাদেশের প্রকৃত ইতিহাস জানলে কোনো শিক্ষার্থী বিপথে যাবে না। তারা দেশকে ভালবাসতে শিখবে।

মন্ত্রী শিক্ষার্থীদের উদ্দেশ্য বলেন, ফুলের মতো প্রস্ফুটিত হয়ে দেশের জন্য কাজ করতে হবে। নিজেকে আলোকিত করলে দেশও আলোকিত হবে। পরে মন্ত্রী মেধাবী শিক্ষার্থীদের হাতে বৃত্তির চেক তুলে দেন।

#

জাকির/পাশা/এনায়েত/রফিকুল/সেলিম/২০২৩/২০১০ ঘণ্টা

Handout Number : 866

**Youth are the driving force of our nation**

 **--- Foreign Minister**

Dhaka, 12 September 2023:

  Foreign Minister Dr. A. K. Abdul Momen said, "The youth are the driving force of our nation, and their innovative ideas and perspectives are invaluable. We are committed to creating a smarter Bangladesh, and this roundtable is a major step towards achieving that vision."

 Dr. Momen stated today while speaking as the chief guest at the event titled "Smart Bangladesh Roundtable Discussion for Youth Perspective'' organized by the Ministry of Foreign Affairs. He said, "The development and deployment of cutting-edge technology, including blockchains and Neural Networks, underscores the government's commitment to create a culture of innovation within its operations. It also indicates an increasing willingness to grow in-house competencies in AI and adjacent technologies."

  The roundtable also had the gracious presence of Dr. Abul Kalam Azad, Former Principal Secretary & Co-Chair of Smart Bangladesh Network (SBN), as the Special Guest. In his remarks, he said, "This initiative marks a significant step toward a smarter Bangladesh. The youth's active involvement is essential to our success, and the Smart Bangladesh Olympiad will serve as a catalyst for innovation."

  Dr. Syed Muntasir Mamun, Chief Innovation Officer and DG, Trade, Investment & ICT, Ministry of Foreign Affairs said, “The youth are our future leaders, and their ideas are the driving force for change. We are committed to building a culture of innovation within the Ministry and beyond." The MOFA ICT wing presented its own Digital Public Infrastructure initiatives and globally deployed strengths. MOFA sought more direct youth participation in its developmental ambitions through its various initiatives such the “innovation lounge” and “iLab”.

  Officials from the Foreign Office and a2i joined the discussion session along with youth representatives from various universities, technical and vocational schools, madrasahs and other such institutions from all over the country.

  This roundtable aimed to engage the youth of Bangladesh in envisioning and creating a smarter, more innovative nation. The discussion also focused on the introduction of the Smart Bangladesh Olympiad, marking a milestone in the nation's commitment to youth engagement and innovation. The roundtable brought together young representatives from diverse educational backgrounds, including public, private, polytechnic, national universities, and madrasas. It sought to bridge a historical gap by empowering the youth to participate actively in impactful policymaking dialogues, ensuring that their voices shape the future of the nation.

  This initiative recognizes that the youth are not just participants but the most significant stakeholders in the Smart Bangladesh journey. MOFA, in collaboration with foreign missions in various countries, aspires to spread the youth's innovations beyond Bangladesh's borders and throughout the world. This global outreach will not only showcase Bangladesh's innovation but also create opportunities for cross-cultural collaboration and knowledge exchange. Another aim of the initiative is to connect the creative energy of the Bangladesh youth to the Global supply chain and design ecosystems.

  Connecting the central power structure of the government to the youth was a core theme of the round table.

#

Mohsin/Pasha/Rafuqul/Joynul/2023/1900hour

তথ্যবিবরণী নম্বর : ৮৬৫

**চরাঞ্চলের উন্নয়ন সামগ্রিক অর্থনীতির জন্য সফলতা বয়ে আনবে**

 **--- সমবায় প্রতিমন্ত্রী**

ঢাকা, ২৮ ভাদ্র (১২ সেপ্টেম্বর):

 সমবায় প্রতিমন্ত্রী স্বপন ভট্টাচার্য্য চরাঞ্চলের উন্নয়ন সামগ্রিক অর্থনীতির জন্য সফলতা বয়ে আনবে বলে মন্তব্য করেছেন।

 প্রতিমন্ত্রী আজ রাজধানীর বাংলামটরে বিশ্বসাহিত্য কেন্দ্রের সম্মেলনকক্ষে মেকিং মার্কেটস ফর চরস (এমফোরসি) এবং ন্যাশনাল চর অ্যালায়েন্স এর আয়োজনে বাংলাদেশের ‘অর্থনৈতিক নীতিকৌশলে চরের অবস্থান’ শীর্ষক গোলটেবিল বৈঠকে প্রধান অতিথির বক্তব্যে একথা বলেন।

 প্রতিমন্ত্রী বলেন, প্রধানমন্ত্রী শেখ হাসিনা দেশের উন্নয়ন বৈষম্য নিরসনে নানাবিধ পদক্ষেপ নিয়েছেন। তিনি দেশের তৃণমূলে চরাঞ্চলের মানুষের সংকট নিরসনে সর্বদাই তৎপর। দেশের সংকটকালীন মুহূর্তে বঙ্গবন্ধু শেখ মুজিবুর রহমান কৃষি উন্নয়নে যে রূপরেখা প্রদান করেছিলেন তা দেশের খাদ্য নিরাপত্তা ও স্বয়ংসম্পূর্ণতা অর্জনে গুরুত্বপূর্ণ ভূমিকা রেখেছে। কৃষির উন্নয়ন এবং এর উৎপাদনশীলতা বৃদ্ধিতে সরকারি সংস্থার পাশাপাশি বেসরকারি ও আন্তর্জাতিক প্রতিষ্ঠানের অবদান উল্লেখযোগ্য বলেও মনে করেন তিনি।

 স্বপন ভট্টাচার্য্য বলেন, দেশের চরাঞ্চলে প্রায় ৩২ হাজার হেক্টর জমি রয়েছে। যদি সুষ্ঠু ব্যবস্থাপনার মাধ্যমে দক্ষতার সাথে ব্যবহার করা যায় তাহলে দেশের অর্থনীতিতে ইতিবাচক অবদান রাখবে। তিনি বলেন, চরের উৎপাদন খরচ তুলনামূলকভাবে কম কিন্তু পণ্যের গুণগত মান ও চাহিদা অনেক বেশি। দেশের অর্থনৈতিক নীতিকৌশলে চরের সম্ভাবনাকে যদি বাস্তবায়ন করা যায় তাহলে আমাদের এসডিজি ও ২০৪১ এর উন্নত স্মার্ট বাংলাদেশ বিনির্মাণ সহজ হবে।

 সমবায় বিভাগের সচিব মোসাম্মৎ হামিদা বেগমের সভাপতিত্বে ন্যাশনাল চর অ্যালায়েন্স এর চেয়ারম্যান ড.আতিউর রহমান অনুষ্ঠানে মূল প্রবন্ধ উপস্থাপন করেন। এসময় অন্যান্যের মধ্যে আরডিএ’র মহাপরিচালক মোঃ খুরশিদ আলম, এমফোরসি প্রকল্পের প্রকল্প পরিচালক ড. মোঃ আবদুল মজিদ, সুইসকন্ট্যাক্ট এর কান্ট্রি ডিরেক্টর মুজিবুল হাসান, পিকেএসএফ ও সেভ দ্য চিলড্রেন বাংলাদেশের প্রতিনিধিরা বক্তৃতা করেন ।

#

আহসান/পাশা/রফিকুল/জয়নুল/২০২৩/১৭২০ঘণ্টা

তথ্যবিবরণী                                                                                                      নম্বর : ৮৬৪

**পাটখাত নারীর ক্ষমতায়ন ও গ্রামীণ অর্থনীতিকে সমৃদ্ধ করতে গুরুত্বপূর্ণ ভূমিকা পালন করছে**

 **--গোলাম দস্তগীর গাজী**

ঢাকা, ২৮ ভাদ্র (১২ সেপ্টেম্বর) :

পাটখাত দেশের নারীর ক্ষমতায়ন ও গ্রামীণ অর্থনীতিকে সমৃদ্ধ করার পাশাপাশি রপ্তানি বাণিজ্যেও গুরুত্বপূর্ণ ভূমিকা পালন করছে বলে জানিয়েছেন বস্ত্র ও পাট মন্ত্রী গোলাম দস্তগীর গাজী, বীরপ্রতীক।

আজ ফার্মগেটের কৃষিবিদ ইনস্টিটিউটে ‘ভালোবাসা, প্রকৃতি ও ন্যায্য বাণিজ্যের সাথে ৫০বছরের পথ চলায়’ কোর দ্য জুট ওয়ার্কসের সুবর্ণজয়ন্তী অনুষ্ঠানে প্রধান অতিথির বক্তব্যে মন্ত্রী একথা বলেন।

মন্ত্রী বলেন, দেশের নারীরা এখন আর ঘরে অলস বসে নেই। নারীরা এখন ঘরে বাইরে কাজ করে যাচ্ছেন। কোর দ্য জুট নারীদের উন্নয়নে যে অগ্রগামী ভূমিকা রাখছে সেটা অবিস্মরণীয়। নারীরা এখন সবক্ষেত্রে এগিয়ে যাচ্ছে। নারীদের উদ্যোগে অনেক প্রতিষ্ঠান পরিচালিত হচ্ছে। আমাদের নারী উদ্যোক্তাদের উৎপাদিত বহুমুখী পাটপণ্য বিভিন্ন দেশে রফতানি হচ্ছে, এটা আমাদের জন্য আনন্দের।

মন্ত্রী বলেন, প্রধানমন্ত্রী শেখ হাসিনা পাটখাত উন্নয়নে যুগান্তকারী নানামুখী পদক্ষেপ গ্রহণ ও বাস্তবায়ন করেছে। তিনি পাটপণ্যকে বর্ষপণ্য হিসেবে ঘোষণা করেছেন। বঙ্গবন্ধুর স্বপ্নের সোনার বাংলাদেশ বিনির্মাণে পরিবেশবান্ধব পাটখাত অসামান্য অবদান রেখে চলছে। এবার স্মার্ট পাটখাত গড়তে বহুমুখী পাটপণ্যের উৎপাদনকারীদের প্রশিক্ষণের ওপর জোর দেওয়া হয়েছে।

﻿

গোলাম দস্তগীর বলেন, কোর দ্য জুট ওয়ার্কস কারিতাস বাংলাদেশ-এর একটি ট্রাস্ট হিসেবে স্বাধীনতার পর ১৯৭৩ থেকে দেশ ও জাতির উন্নয়নে বেসরকারি কল্যাণমূলক প্রতিষ্ঠান হিসেবে কাজ করে যাচ্ছে। স্বাধীনতা যুদ্ধে নির্যাতিত, স্বামীহারা, সামাজিকভাবে নিগৃহীত, দরিদ্র এবং পিছিয়ে পড়া অসংখ্য নারীদের অসহায় হাতকে কর্মের হাতে রূপান্তরিত করার মধ্য দিয়ে একটি টেকসই উন্নয়ন করা সম্ভব হয়েছে এ ট্রাস্টের মাধ্যমে।

অনুষ্ঠানে গেস্ট অভ্ অনার হিসেবে উপস্থিত ছিলেন বাংলাদেশ কাথলিক বিশপ সম্মিলনীর প্রেসিডেন্ট আর্চবিশপ বিজয় এন ডি ক্রুজ। এছাড়া বিশেষ অতিথি হিসেবে আরো উপস্থিত ছিলেন ঢাকা মহাধর্মাপ্রদেশের অবসরপ্রাপ্ত আর্চবিশপ কার্ডিনাল প্যাট্রিক ডি রোজারিও, কারিতাস বাংলাদেশের প্রেসিডেন্ট বিশপ জেমস রমেন বৈরাগী ও রফতানি উন্নয়নের ব্যুরোর মহাপরিচালক (অতিরিক্ত সচিব) মাহবুবুর রহমান ও কোর দ্য জুট ওয়ার্কসের আজীবন সদস্য সিস্টার মেরী লিলিয়ান।

#

সৈকত/পাশা/রফিকুল/রেজাউল/২০২৩/১৮০৫ ঘণ্টা

তথ্যবিবরণী                                                                                                      নম্বর : ৮৬৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৮ ভাদ্র (১২ সেপ্টেম্বর) :

স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক ৬৫ শতাংশ। এ সময় ৪২৫ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৬৩ জন।

#

সুলতানা/পাশা/রফিকুল/রেজাউল/২০২৩/১৭৩০ ঘণ্টা

তথ্যবিবরণী                                                                                                        নম্বর : ৮৬২

**একনেকে ১৮ হাজার ৬৬ কোটি টাকার ১৯ প্রকল্প অনুমোদন**

ঢাকা, ২৮ ভাদ্র (১২ সেপ্টেম্বর):

জাতীয় অর্থনৈতিক পরিষদের নির্বাহী কমিটি (একনেক) প্রায় ১৮ হাজার ৬৬ কোটি ৫২ লাখ টাকা ব্যয় সম্বলিত ১৯ টি প্রকল্প অনুমোদন করেছে। এর মধ্যে সরকারি অর্থায়ন ১২ হাজার ৬০ কোটি ১৯ লাখ টাকা, বৈদেশিক অর্থায়ন ৫ হাজার ৫৫৫ কোটি ৬১ লাখ টাকা এবং সংস্থার নিজস্ব অর্থায়ন ৪৫০ কোটি ৭২ লাখ টাকা।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ শেরে বাংলা নগরে এনইসি সম্মেলন কক্ষে অনুষ্ঠিত একনেক-এর সভায় এ অনুমোদন দেয়া হয়েছে।

অনুমোদিত প্রকল্পসমূহ হলো: সড়ক পরিবহন ও সেতু মন্ত্রণালয়ের ৩টি প্রকল্প যথাক্রমে ‘জেলা মহাসড়ক যথাযথ মান ও প্রশস্ততায় উন্নীতকরণ (খুলনা জোন)’ প্রকল্প, ‘ফেনী (মোহাম্মদ আলী বাজার)-ছাগলনাইয়া-করেরহাট সড়ক (ঢাকা-চট্টগ্রাম পুরাতন মহাসড়ক) (জেড-১০৩১) প্রশস্তকরণ এবং ফেনী নদীর উপর শুভপুর সেতু নির্মাণ’ প্রকল্প এবং ‘২০২২ সালের বন্যায় ক্ষতিগ্রস্ত সুনামগঞ্জ ও হবিগঞ্জ সড়ক বিভাগাধীন বিভিন্ন সড়ক, সেতু ও কালভার্টসমূহের জরুরি পুনর্বাসন ও পুনর্নির্মাণ’ প্রকল্প; স্থানীয় সরকার পল্লী উন্নয়ন ও সমবায় মন্ত্রণালয়ের ০৪টি প্রকল্প যথাক্রমে ‘নারায়ণগঞ্জ সিটি কর্পোরেশনের ৫নং গুদারাঘাটের নিকট শীতলক্ষ্যা নদীর উপর কদমরসুল ব্রিজ নির্মাণ’ প্রকল্প, ‘গাজীপুর সিটি কর্পোরেশন এর ভৌত অবকাঠামো উন্নয়ন (রাস্তা ও ড্রেন)’ প্রকল্প, ‘রায়েরবাজার এলাকায় পয়ঃশোধনাগার নির্মাণের জন্য ভূমি অধিগ্রহণ’ প্রকল্প এবং ‘উৎপাদনশীল ও সম্ভাবনাময় কর্মের সুযোগ গ্রহণে নারীর সামর্থ্য উন্নয়ন (স্বপ্ন)-২য় পর্যায়’ প্রকল্প; আইন, বিচার ও সংসদ বিষয়ক মন্ত্রণালয়ের ‘বাংলাদেশ সুপ্রীম কোর্ট প্রাঙ্গণে অবস্থিত মাজার মসজিদ নির্মাণ’ প্রকল্প; নৌপরিবহন মন্ত্রণালয়ের ‘মোংলা বন্দরের সুবিধাদির সম্প্রসারণ ও উন্নয়ন’ প্রকল্প; বিদ্যুৎ, জ্বালানি ও খনিজ সম্পদ মন্ত্রণালয়ের ২টি প্রকল্প যথাক্রমে ‘চট্টগ্রাম বিভাগের দক্ষিণাঞ্চল এবং কালিয়াকৈরে বঙ্গবন্ধু হাই-টেক সিটি’র সঞ্চালন অবকাঠামো উন্নয়ন’ প্রকল্প এবং ‘হাতিয়া দ্বীপ, নিঝুম দ্বীপ ও কুতুবদিয়া দ্বীপ শতভাগ নির্ভরযোগ্য ও টেকসই বিদ্যুতায়ন’ প্রকল্প; শিল্প মন্ত্রণালয়ের ‘সার সংরক্ষণ ও বিতরণ সুবিধার জন্য দেশের বিভিন্ন জেলায় ১৩ (তেরো) টি নতুন বাফার গোডাউন নির্মাণ প্রকল্প; কৃষি মন্ত্রণালয়ের ‘কৃষক পর্যায়ে বিএডিসি’র বীজ সরবরাহ কার্যক্রম জোরদারকরণ’ প্রকল্প; মৎস্য ও প্রাণিসম্পদ মন্ত্রণালয়ের ‘মানিকগঞ্জ, ঢাকা, মুন্সিগঞ্জ, রাজবাড়ী, ফরিদপুর, মাদারীপুর ও শরীয়তপুর জেলার নদীবিধৌত চরাঞ্চলে সমন্বিত প্রাণিসম্পদ উন্নয়ন’ প্রকল্প; পানি সম্পদ মন্ত্রণালয়ের ৩টি প্রকল্প যথাক্রমে ‘মেঘনার শাখা নদীর ভাঙ্গন হতে হিজলা উপজেলাধীন পুরাতন হিজলা, বাউশিয়া ও হরিনাথপুর এলাকা রক্ষা’ প্রকল্প, ‘শরীয়তপুর জেলার জাজিরা উপজেলার পদ্মা নদীর ডান তীরের ভাঙ্গন হতে মাঝিরঘাট জিরো পয়েন্ট এলাকা রক্ষা’ প্রকল্প এবং ‘চাঁদপুর শহর সংরক্ষণ পুনর্বাসন” প্রকল্প; মুক্তিযুদ্ধ বিষয়ক মন্ত্রণালয়ের ‘অসচ্ছল বীর মুক্তিযোদ্ধাদের জন্য আবাসন নির্মাণ’ প্রকল্প; শিক্ষা মন্ত্রণালয়ের ‘বাংলাদেশ কৃষি বিশ্ববিদ্যালয়ের অধিকতর উন্নয়ন’ প্রকল্প।

পরিকল্পনা কমিশনের ভাইস চেয়ারম্যান ও পরিকল্পনা মন্ত্রী এম এ মান্নান, কৃষিমন্ত্রী ড. মোঃ আব্দুর রাজ্জাক, স্থানীয় সরকার মন্ত্রী মোঃ তাজুল ইসলাম, শিক্ষা মন্ত্রী ডাঃ দিপু মনি, শিল্পমন্ত্রী নূরুল মজিদ মাহমুদ হুমায়ূন, পরিবেশমন্ত্রী মোঃ শাহাব উদ্দিন, মৎস্য ও প্রাণিসম্পদ মন্ত্রী শ ম রেজাউল করিম, ভূমিমন্ত্রী সাইফুজ্জামান চৌধুরীসহ সংশ্লিষ্ট মন্ত্রী ও প্রতিমন্ত্রীগণ সভার কার্যক্রমে অংশগ্রহণ করেন।

সভায় প্রধানমন্ত্রীর মূখ্য সচিব, এসডিজির মূখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সিনিয়র সচিব ও সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহেদুর/শাম্মী/রবি/কলি/মাসুম/২০২৩/১৪২৫ ঘণ্টা

তথ্যবিবরণী                                                                                                       নম্বর : ৮৬১

**রাজনৈতিক আন্দোলন-সংগ্রামে পোস্টার আমাদের উজ্জীবিত করেছে**

 **-সংস্কৃতি প্রতিমন্ত্রী**

ঢাকা, ২৮ ভাদ্র (১২ সেপ্টেম্বর):

সংস্কৃতি বিষয়ক প্রতিমন্ত্রী কে এম খালিদ বলেছেন, পোস্টার ও এতে লেখা বিভিন্ন স্লোগান, বাণী, বক্তব্য মহান মুক্তিযুদ্ধসহ বিভিন্ন রাজনৈতিক আন্দোলন-সংগ্রামে আমাদের উজ্জীবিত করেছে। এটি বিভিন্ন গণতান্ত্রিক আন্দোলনেও আমাদের উদ্বুদ্ধ ও অনুপ্রাণিত করেছে। রাজনৈতিক ও সমাজ জীবনকে বদলে দিতে পোস্টারের গুরুত্বপূর্ণ ভূমিকা রয়েছে।

প্রতিমন্ত্রী আজ রাজধানীর জগন্নাথ বিশ্ববিদ্যালয়ের কেন্দ্রীয় অডিটোরিয়ামে মহান বিজয় দিবস উপলক্ষ্যে জগন্নাথ বিশ্ববিদ্যালয়ের চারুকলা বিভাগ আয়োজিত ‘বাঙালি, মুক্তিযুদ্ধ ও বিজয়গাঁথা’ শীর্ষক আন্তঃবিশ্ববিদ্যালয় পোস্টার প্রতিযোগিতা ২০২২ এর পুরস্কার বিতরণ ও প্রদর্শনীর উদ্বোধন অনুষ্ঠানে প্রধান অতিথির বক্তব্যে এসব কথা বলেন। জগন্নাথ বিশ্ববিদ্যালয়ের ট্রেজারার ও ভারপ্রাপ্ত উপাচার্য অধ্যাপক ড. কামালউদ্দীন আহমদের সভাপতিত্বে অনুষ্ঠান উদ্বোধন করেন দেশবরেণ্য চিত্রশিল্পী ও ঢাকা বিশ্ববিদ্যালয়ের এমেরিটাস অধ্যাপক রফিকুন নবী।

আন্তঃবিশ্ববিদ্যালয় পোস্টার চিত্র প্রতিযোগিতায় ৯টি বিশ্ববিদ্যালয় অংশগ্রহণ করে। অংশগ্রহণকারী বিশ্ববিদ্যালয়গুলো হলো ঢাকা বিশ্ববিদ্যালয়, চট্টগ্রাম বিশ্ববিদ্যালয়, রাজশাহী বিশ্ববিদ্যালয়, জাহাঙ্গীরনগর বিশ্ববিদ্যালয়, খুলনা বিশ্ববিদ্যালয়, ইসলামী বিশ্ববিদ্যালয়, ইউডা বিশ্ববিদ্যালয়, নারায়নগঞ্জ চারুকলা ইনিস্টিটিউট (জাতীয় বিশ্ববিদ্যালয়) ও জগন্নাথ বিশ্ববিদ্যালয়। এসব বিশ্ববিদ্যালয়ের মোট ৭৭ জন শিক্ষার্থী প্রতিযোগিতায় অংশগ্রহণ করে।

মহান মুক্তিযুদ্ধের চেতনায় শিক্ষার্থীদের উজ্জীবিত ও সচেতন করার লক্ষ্যে এ আয়োজন। এ প্রদর্শনীতে মুক্তিযুদ্ধ ভিত্তিক পোস্টার প্রদর্শিত হচ্ছে।

#

ফয়সল/শাম্মী/রবি/মাহমুদা/মাসুম/২০২৩/১৪২০ ঘণ্টা

তথ্যবিবরণী নম্বর : ৮৬০

**টোকিওতে জাইকা পরিচালিত জিওসিভি’র ৫০ বছর উদ্‌যাপন**

টোকিও (জাপান), ১২ সেপ্টেম্বর:

বাংলাদেশে জাপান ইন্টারন্যাশনাল কো-অপারেশন এজেন্সি (জাইকা) পরিচালিত জাপান ওভারসিস কো-অপারেশন ভলান্টিয়ার প্রোগ্রাম (জেওসিভি) এর ৫০ বছর পূর্তি উপলক্ষ্যে গতকাল টোকিওর বাংলাদেশ দূতাবাসে এক অনুষ্ঠানের আয়োজন করা হয়।

অনুষ্ঠানে উপস্থিত ছিলেন জাপানে বাংলাদেশের রাষ্ট্রদূত শাহাবুদ্দিন আহমদ, জাপানের পররাষ্ট্র মন্ত্রণালয়ের ভাইস মিনিস্টার ইয়োশিকাওয়া ইউমি, জাইকার সিনিয়র ভাইস প্রেসিডেন্ট মিয়াজাকি কাতসুরা ও মহাপরিচালক তাচিবানা হিদেহারু। অর্থনৈতিক সম্পর্ক বিভাগের (ইআরডি) সচিব শরিফা খান অনলাইনে সংযুক্ত ছিলেন। বাংলাদেশ দূতাবাসের ইকোনমিক মিনিস্টার সৈয়দ নাসির এরশাদ অনুষ্ঠান সঞ্চালনা করেন।

অনুষ্ঠানের শুরুতে ইআরডি সচিব শরিফা খান স্বাগত বক্তব্য দেন। তিনি জেওসিভি এর ৫০ বছরপূর্তি উপলক্ষ্যে অনুষ্ঠান আয়োজনের জন্য বাংলাদেশ দূতাবাস ও জাইকাকে ধন্যবাদ জানান। তিনি বলেন, জাপান এককভাবে বাংলাদেশের সবচেয়ে বড়ো উন্নয়ন সহযোগী। স্বাধীনতার পর থেকে বাংলাদেশকে জাপানের প্রতিশ্রুত উন্নয়ন সহায়তার পরিমান ৩০ বিলিয়ন ডলার ছাড়িয়েছে। একটি অনাকাঙ্ক্ষিত ও দুঃখজনক ঘটনার প্রেক্ষিতে ২০১৬ সালে জেওসিভি প্রোগ্রাম স্থগিত হয়ে গেলেও এ মাসেই তা আবার চালু হওয়ায় তিনি সন্তোষ প্রকাশ করেন এবং এর জন্য তিনি জাপান সরকার ও জাপানের জনগণের প্রতি ধন্যবাদ জানান।

জাপানের পররাষ্ট্র মন্ত্রণালয়ের ভাইস মিনিস্টার ইয়োশিকাওয়া ইউমি বলেন, জাপান সরকারের পক্ষ থেকে জেওসিভি প্রোগ্রাম চালু করার বিষয়টিকে যথেষ্ট গুরুত্ব দেওয়া হয়। তিনি বাংলাদেশকে জাপানের বিশেষ বন্ধু হিসেবে উল্লেখ করেন এবং আশা প্রকাশ করেন, দু’দেশের মধ্যে সম্পর্কের উত্তরোত্তর উন্নতি ঘটবে ও সহযোগিতা অব্যাহত থাকবে।

জাইকার সিনিয়র ভাইস প্রেসিডেন্ট মিয়াজাকি কাতসুরা জেওসিভি শুরুর পেছনে জাপান ও বাংলাদেশের সংশ্লিষ্ট সকলের প্রচেষ্টার জন্য ধন্যবাদ জানান এবং আশা প্রকাশ করেন যে ভবিষ্যতে বাংলাদেশে জাইকার ভলান্টিয়ার প্রোগ্রাম আরো সম্প্রসারিত হবে।

এর আগে জাইকার মহাপরিচালক তাচিবানা হিদেহারু জেওসিভির কার্যক্রম সম্পর্কে একটি পাওয়ার পয়েন্ট উপস্থাপনা করেন।

অনুষ্ঠানে অন্যান্যদের মধ্যে বাংলাদেশ দূতাবাসের কর্মকর্তাবৃন্দ এবং জেওসিভির সাবেক ও বর্তমান ভলান্টিয়াররা উপস্থিত ছিলেন।

 #

ইমরান/শাম্মী/রবি/মাহমুদা/শামীম/২০২৩/১২০২ ঘণ্টা